钦定古今图书集成/理学汇编/经籍典/第138卷 > 《汉韩婴诗外传二》 > 《酌》
## 钦定古今图书集成/理学汇编/经籍典/第138卷 > 《汉韩婴诗外传二》 > 《酌》

“太平之时，民行役者不逾时，男女不失时以偶，孝子
不失时以养，外无旷夫，内无怨女，上无不慈之父，下
无不孝之子”，父子相成，夫妇相保，天下和平，国家安
宁；人事备乎下，天道应乎上，故天不变经，地不易形，
日月昭明，列宿有常，天施地化，阴阳和合，动以雷电，
润以风雨，节以山川，均以寒暑，万民育生，各得其所，
而制国用，故国有所安，地有所主。圣人刳木为舟，剡
木为楫，以通四方之物，使泽人足乎木，山人足乎鱼，
馀衍之财有所流。故丰膏不独乐，硗确不独苦。虽遭
凶年饥岁，禹汤之水旱，而民无冻饿之色，故生不乏
用，死不转壑，夫是之谓乐。《诗》曰：“于铄王师，遵养时晦。”